RO Jurnalul Oficial al Uniunii Europene C 345/79

Avizul Comitetului Economic și Social European privind Propunerea de regulament al Consiliului de modificare a Regulamentului (UE) nr. 904/2010 privind cooperarea administrativă și combaterea fraudei în domeniul taxei pe valoarea adăugată

[COM(2016) 755 final – 2016/0371 (CNS)],

privind

Propunerea de directivă a Consiliului de modificare a Directivei 2006/112/CE și a Directivei 2009/132/CE în ceea ce privește anumite obligații privind taxa pe valoarea adăugată pentru prestările de servicii și vânzările de bunuri la distanță

[COM(2016) 757 final – 2016/0370 (CNS)]

și privind

Propunerea de directivă a Consiliului de modificare a Directivei 2006/112/CE în ceea ce privește cotele taxei pe valoarea adăugată aplicate cărților, ziarelor și periodicelor

[COM(2016) 758 final – 2016/0374 (CNS)]

(2017/C 345/13)

Raportor: Amarjite SINGH

Sesizare Consiliul Uniunii Europene, 20.12.2016 și 21.12.2016 Temei juridic Articolul 113 din Tratatul privind funcționarea Uniunii Europene Secțiunea competentă Secțiunea pentru uniunea economică și monetară și coeziune economică și socială Data adoptării în secțiune 5.5.2017 Data adoptării în sesiunea plenară 5.7.2017 Sesiunea plenară nr. 527 Rezultatul votului (voturi pentru/voturi împotrivă/abțineri) 123/1/2

1. Concluzii și recomandări

1.1. CESE salută pachetul privind modernizarea TVA pentru comerțul electronic transfrontalier și susține atât obiectivele sale, cât și atenția pe care o acordă preocupărilor IMM-urilor. Aceste norme propuse vor avea un impact major asupra întreprinderilor care vând bunuri și servicii online, permițându-le să beneficieze de norme mai echitabile, de costuri de asigurare a conformității mai mici, precum și de condiții de concurență echitabile în raport cu întreprinderile din afara UE. Pe termen lung, propunerile vor contribui, de asemenea, la un sistem european de TVA care să reziste probei timpului.

1.2. Punerea în aplicare a mini-ghișeului unic (MGU) pentru TVA a avut un impact semnificativ asupra reducerii costurilor de asigurare a conformității. Cu toate acestea, respectivele economii nu au fost neapărat resimțite în aceeași măsură de către întreprinderile de diferite dimensiuni. În special IMM-urile au întâmpinat dificultăți cu privire la o serie de elemente de asigurare a conformității în ceea ce privește MGU și și-au exprimat preocupări majore. Prin urmare, CESE a salutat faptul că modificările propuse la MGU oferă soluții la aceste preocupări.

1.3. Având în vedere succesul înregistrat, până în prezent, de MGU pentru TVA, în ceea ce privește reducerea costurilor de asigurare a conformității pentru întreprinderile implicate în comerțul transfrontalier, extinderea acestuia la alte servicii decât cele incluse în prezent, precum și la achizițiile și importurile intracomunitare de bunuri, este un pas firesc înainte. În afară de reducerea potențială a costurilor de asigurare a conformității, extinderea va crea, de asemenea, condiții de concurență echitabile în cadrul sectorului de comerț electronic, ceea ce ar putea avea un impact pozitiv în special asupra IMM-urilor. Extinderea MGU la bunuri creează condiții pentru o posibilă eliminare a regimului de scutire a transporturilor de valoare mică (STVM), care a creat o denaturare a concurenței, întreprinderile cu sediul în afara UE având un avantaj competitiv față de cele cu sediul în UE. Prin urmare, CESE salută propunerea de extindere a MGU.

1.4. Modificările cotelor de TVA aplicabile publicațiilor electronice ar elimina distincția dintre publicațiile fizice și cele electronice și ar asigura neutralitatea pe această piață. Cu toate acestea, deși salută eliminarea acestei denaturări a concurenței, CESE este conștient de riscul pe care o astfel de eliminare îl constituie pentru baza de aplicare a TVA. De asemenea, CESE constată că măsurile propuse sunt percepute de Comisia Europeană ca un preambul la o reformă mai amplă a structurii cotei de TVA a UE și este preocupat de impactul pe care o astfel de dezarmonizare l-ar avea asupra întreprinderilor implicate în comerțul transfrontalier, în special asupra IMM-urilor.

2. Context

2.1. Comisia a propus noi măsuri practice în cadrul pachetului privind modernizarea TVA pentru tranzacțiile online transfrontaliere dintre întreprinderi și consumatori („B2C”). Măsurile au ca scop sprijinirea comerțului electronic transfrontalier în ceea ce privește respectarea legislației în materie de TVA, prin eliminarea barierelor legate de TVA pentru întreprinderile online, în special pentru întreprinderile nou-înființate și IMM-uri, precum și combaterea fraudei în domeniul TVA pentru tranzacțiile online realizate de întreprinderile din afara UE.

2.2. Aceste măsuri includ, în special:

2.2.1. modificări ale MGU existent, care permite anumitor întreprinderi să își respecte obligațiile în materie de TVA în orice stat membru prin intermediul unui portal digital online, găzduit de administrația lor fiscală și în propria lor limbă. Aceste modificări includ introducerea unui prag transfrontalier al TVA în interiorul UE și noi cerințe simplificate de asigurare a conformității;

2.2.2. extinderea MGU existent la prestările de servicii în interiorul UE, altele decât cele cărora li se aplică în prezent, și la vânzările de bunuri la distanță, atât în interiorul UE, cât și din țări terțe;

2.2.3. eliminarea pragurilor actuale pentru vânzările la distanță din interiorul UE, precum și a scutirii de TVA pentru importurile de transporturi mici de bunuri din afara UE;

2.2.4. modificări ale normelor existente pentru a le permite statelor membre să aplice o cotă redusă de TVA publicațiilor electronice, cum ar fi cărțile electronice sau ziarele online, așa cum este deja cazul publicațiilor echivalente tipărite.

Modificări ale MGU pentru TVA

2.3. Sistemul MGU este pe deplin operațional începând cu 1 ianuarie 2015 și a fost creat în scopul simplificării obligațiilor de respectare a legislației în materie de TVA pentru întreprinderile implicate în comerțul transfrontalier din UE. Datorită MGU, întreprinderile nu mai au obligația să se înregistreze, să raporteze și să plătească TVA în fiecare stat membru în care își vând produsele sau serviciile, ci pot să depună pur și simplu online declarații trimestriale de TVA la nivelul UE la autoritatea lor națională corespunzătoare.

2.4. Modificările propuse au fost precedate de consultări aprofundate organizate de Comisie din februarie până în septembrie 2015. Procesul, care a implicat evaluări, consultări, seminarii și evaluări de impact, s-a concentrat în special asupra impactului normelor actuale ale MGU pentru TVA asupra IMM-urilor. Acesta a relevat aspecte specifice – cum ar fi necesitatea unui prag, aplicarea normelor țării de origine pentru anumite obligații specifice legate de TVA precum facturarea și ținerea registrelor și coordonarea activităților de audit – ca fiind principalele preocupări pentru IMM-uri, și, prin urmare, acestea sunt reflectate în modificările propuse.

2.5. În cadrul normelor propuse, va fi introdus un nou prag transfrontalier de TVA în interiorul UE, de 10 000 EUR. Pentru întreprinderile care își desfășoară activitatea online, ale căror vânzări transfrontaliere se situează sub prag, aceste vânzări vor fi tratate ca vânzări pe piața internă, TVA-ul fiind plătit administrației fiscale proprii. În ceea ce privește asigurarea conformității, cerința prezentării a două elemente de probă de către furnizorii de servicii electronice care au o cifră de afaceri mai mică de 100 000 EUR a devenit mai suplă. În plus, vânzătorii online vor putea să aplice normele țării de origine în domenii precum facturarea și ținerea registrelor, facilitând astfel respectarea legislației în materie de TVA. De asemenea, vor fi introduse noi audituri coordonate, pentru a se evita posibilitatea ca acești vânzători să facă obiectul unor cereri separate de audit la nivel național.

Extinderea MGU pentru TVA

2.6. În prezent, MGU se aplică numai serviciilor de telecomunicații, de radiodifuziune și televiziune și serviciilor prestate pe cale electronică. Conform modificărilor propuse, aplicarea MGU ar fi extinsă la alte prestări de servicii în interiorul UE, precum și la vânzările de bunuri la distanță, atât în interiorul UE, cât și din țările terțe. În conformitate cu normele propuse, această extindere ar fi introdusă treptat după intrarea în vigoare a modificărilor la normele existente privind MGU, fiind pe deplin aplicabilă la 1 ianuarie 2021.

2.7. Extinderea propusă a MGU la bunurile importate comandate online va simplifica radical colectarea TVA. Comisia consideră, prin urmare, că această extindere creează condițiile pentru abrogarea regimului de scutire a transporturilor de valoare mică, cunoscut, de asemenea, sub numele de STVM, care prevede scutirea de TVA a importului de mărfuri cu o valoare neglijabilă care nu depășește valoarea totală de 22 de euro. Prin urmare, propunerea prevede eliminarea acestei scutiri începând cu 1 ianuarie 2021.

Modificări ale cotelor de TVA pentru publicațiile electronice

2.8. Conform normelor actuale, statele membre au posibilitatea de a impozita publicațiile pe orice suport fizic cu o cotă redusă de TVA. Cu toate acestea, Directiva TVA împiedică statele membre să aplice publicațiilor electronice aceleași cote de TVA pe care le aplică publicațiilor pe suport fizic. Acest punct de vedere a fost confirmat de Curtea de Justiție într-o serie de hotărâri recente, în contextul aplicării cotelor reduse la publicațiile electronice de mai multe state membre (1).

2.9. În conformitate cu normele propuse, statelor membre li se va permite să alinieze cotele de TVA pentru publicațiile electronice la actualele cote de TVA pentru publicațiile tipărite, indiferent de cota pe care o aplică. Această propunere vine după examinarea diferitelor opțiuni pentru aducerea cotelor de TVA aplicate publicațiilor electronice la nivelul celor aplicate publicațiilor fizice, și le-ar permite statelor membre să aplice cote reduse sub nivelul minim de 5 %, în cazul în care aplică o cotă mai mică decât cea minimă cărților tipărite.

2.10. Propunerile de mai sus ar modifica trei instrumente legislative, și anume: — Directiva 2006/112/CE din 28 noiembrie 2006 privind sistemul comun al taxei pe valoarea adăugată (Directiva TVA) (2); — Regulamentul (UE) 904/2010 din 7 octombrie 2010 privind cooperarea administrativă și combaterea fraudei în domeniul taxei pe valoarea adăugată (3); — Directiva 2009/132 a Consiliului din 19 octombrie 2009 de stabilire a domeniului de aplicare a articolului 143 literele (b) și (c) din Directiva 2006/112/CE în ceea ce privește scutirea de la taxa pe valoarea adăugată a anumitor importuri finale de bunuri (4).

2.11. Se preconizează că pachetul global va determina creșterea veniturilor din TVA ale statelor membre, până în 2021, cu 7 miliarde EUR anual, și că va reduce sarcina administrativă pentru întreprinderi cu 2,3 miliarde EUR anual.

3. Observații generale

3.1. TVA-ul este una dintre principalele surse de venituri pentru statele membre ale UE, reprezentând în prezent peste 20 % din aceste venituri, în creștere cu peste 10 % față de 1995 (5). Relevanța comparativă a taxei pentru veniturile statelor membre a crescut ca urmare a crizei economice și financiare, întrucât acestea au apelat la politica de TVA pentru a aborda preocupările legate de buget. În perioada 2008-2014, douăzeci și trei de state membre au crescut cotele de TVA și/sau au lărgit baza de aplicare a TVA (6). TVA-ul joacă un rol important și din ce în ce mai mare în viabilitatea finanțelor publice ale statelor membre, precum și în menținerea cheltuielilor sociale.

3.2. Este esențial ca baza de aplicare a TVA să fie protejată atât de cazuri potențiale de fraudă, cât și de propria sa erodare prin utilizarea la scară largă a cotei reduse. În 2014, decalajul privind TVA în UE-27 era estimat la 159,5 miliarde EUR, adică 14 % din veniturile totale din TVA (7). Chiar dacă decalajul privind TVA include pierderi de TVA cauzate, de exemplu, de erori de calcul, falimente și eludare fiscală, acesta se datorează în principal evaziunii fiscale. Erodarea bazei de aplicare a TVA în UE-27 este, de asemenea, mare, aproximativ 50 % din consumul total fiind neimpozitat sau impozitat la cote mai mici de TVA.

3.3. Prin urmare, CESE salută pachetul privind modernizarea TVA pentru comerțul electronic transfrontalier și susține atât obiectivele sale, cât și atenția pe care o acordă preocupărilor IMM-urilor. Aceste norme propuse vor avea un impact major asupra întreprinderilor care vând bunuri și servicii online, permițându-le să beneficieze de norme mai echitabile, de costuri de asigurare a conformității mai mici, precum și de condiții de concurență echitabile în raport cu întreprinderile din afara UE. Pe termen lung, propunerile vor contribui, de asemenea, la un sistem european de TVA care să reziste probei timpului.

Modificări ale MGU pentru TVA

3.4. Punerea treptată în aplicare a MGU pentru TVA, a cărei ultimă etapă a intrat în vigoare la 1 ianuarie 2015, a fost una dintre cele mai importante modificări ale sistemului de TVA al UE de la eliminarea frontierelor fiscale în 1993. Sistemul le permite întreprinderilor care își desfășoară activitatea în diverse state membre să aleagă un stat membru, țara lor de origine, ca punct unic de contact pentru înregistrarea în scopuri de TVA, pentru depunerea declarațiilor privind TVA și plata TVA-ului datorat în toate statele membre.

3.5. O evaluare a punerii în aplicare a MGU pentru TVA, realizată de Comisia Europeană, confirmă că măsura a avut un impact semnificativ asupra reducerii costurilor de asigurare a conformității. MGU a permis economisirea a 500 de milioane EUR de către întreprinderi – în medie 41 000 EUR pentru fiecare întreprindere – în comparație cu alternativa reprezentată de înregistrarea și plata directă, ceea ce reprezintă o reducere de 95 % a acestor costuri.

3.6. Cu toate acestea, respectivele economii nu au fost neapărat resimțite în aceeași măsură de către întreprinderile de diferite dimensiuni. Consultările realizate de Comisie indică faptul că IMM-urile, deși ar putea beneficia de relaxarea cerințelor de înregistrare, s-au confruntat, în practică, cu dificultăți în ceea ce privește mai multe elemente de asigurare a conformității ale MGU. Aceste dificultăți au fost resimțite mai acut de către IMM-urile cu sediul în statele membre în care pragul de înregistrare în scopuri de TVA este cel mai ridicat, precum Regatul Unit.

3.7. CESE a salutat faptul că modificările propuse cu privire la MGU abordează aceste preocupări.

Extinderea MGU pentru TVA

3.8. Extinderea MGU a fost considerată de către Comisia Europeană drept o prioritate ridicată începând cu anul 2011 (8). Având în vedere succesul înregistrat de MGU până în prezent în reducerea costurilor de asigurare a conformității pentru întreprinderile implicate în comerțul transfrontalier, extinderea acestuia la alte servicii decât cele incluse în prezent, precum și la achizițiile și importurile intracomunitare de bunuri, este un pas firesc înainte.

3.9. În afară de reducerea potențială a costurilor de asigurare a conformității, extinderea va crea, de asemenea, condiții de concurență echitabile în cadrul sectorului de comerț electronic, care ar putea avea un impact pozitiv în special asupra IMM-urilor. Extinderea va elimina diferența dintre întreprinderile de comerț electronic care pot beneficia de MGU în conformitate cu normele actuale și cele care sunt, de asemenea, implicate în comerțul electronic transfrontalier, dar care, din cauza naturii serviciilor sau bunurilor pe care le furnizează, nu au putut beneficia până acum de aceleași avantaje în ceea ce privește asigurarea conformității. De extindere vor beneficia, de asemenea, întreprinderile de comerț electronic angajate în mai multe tipuri de comerț transfrontalier, care, până în prezent, au făcut obiectul a două seturi de obligații de respectare a legislației, și anume cele referitoare la MGU și cele referitoare la regimul normal, și care de acum vor face obiectul unui singur set de reguli în cadrul MGU.

3.10. Extinderea MGU la bunuri creează condițiile pentru o posibilă eliminare a regimului STVM. Deși acest regim a reprezentat o simplificare binevenită în trecut, volumul de bunuri care beneficiază de acest regim a crescut, conform rapoartelor, cu 28 % în perioada 1999-2013, probabil datorită creșterii cumpărăturilor online efectuate de persoane fizice (9). Această creștere a dus, la rândul său, la o creștere a pierderi de TVA în toate statele membre.

3.11. Regimul STVM a creat, de asemenea, o denaturare a concurenței, întreprinderile cu sediul în afara UE având un avantaj competitiv față de cele cu sediul în UE. Acest avantaj competitiv a dus, de asemenea, la alte două consecințe nedorite, și anume utilizarea abuzivă a regimului STVM și distorsiuni ale practicilor de comerț și de import.

3.12. Prin urmare, CESE salută propunerea de extindere a MGU.

Modificări ale cotelor de TVA pentru publicațiile electronice

3.13. Lista produselor care pot face obiectul unor cote reduse de TVA, astfel cum este stabilită în Directiva TVA, datează din 1992. Evoluțiile tehnologice și ale comportamentului consumatorilor din ultimii douăzeci și cinci de ani au generat multe dificultăți juridice privind interpretarea produselor incluse în lista respectivă. Aceste dificultăți juridice au generat litigii extinse la nivelul CJUE.

3.14. În mai multe hotărâri recente, CJUE a concluzionat că produsele incluse în lista publicațiilor fizice nu pot fi extinse la publicațiile electronice prin interpretare juridică. Cu toate acestea, doar modificările legislative la normele existente în Directiva TVA ar putea permite realizarea acestui obiectiv.

3.15. Normele propuse ar elimina distincția dintre publicațiile fizice și cele electronice și ar asigura neutralitatea pe această piață. Cu toate acestea, deși salută eliminarea acestei denaturări a concurenței, CESE este conștient de riscul pe care o astfel de eliminare îl constituie pentru baza de aplicare a TVA. Includerea publicațiilor electronice pe lista de produse care pot fi supuse unei cote reduse va avea ca rezultat nu numai o pierdere imediată de venituri, dar poate crea și o ocazie de a atrage atenția asupra faptului că și alte produse ar trebui să fie, de asemenea, incluse pe listă, erodând astfel suplimentar baza de aplicare. În plus, extinderea aplicării cotelor reduse sub nivelul minim de 5 % pentru publicațiile electronice, în cazul în care aceste rate se aplică cărților fizice, poate da naștere la solicitări suplimentare de aplicare a cotelor sub acest minim. O astfel de evoluție ar submina existența unei cote minime, care generează, de asemenea, erodarea suplimentară a bazei de aplicare.

3.16. De asemenea, CESE constată că măsurile propuse sunt percepute de către Comisia Europeană ca un preambul la reforma mai amplă a structurii cotei de TVA a UE (10). Deși, în prezent, două opțiuni sunt în curs de examinare, această reformă mai largă ar acorda, în general, statelor membre mai multă libertate și flexibilitate în aplicarea cotelor reduse, prin dezarmonizarea efectivă a cotelor de TVA.

3.17. CESE este preocupat de impactul pe care o astfel de dezarmonizare l-ar avea asupra întreprinderilor implicate în comerțul transfrontalier, în special asupra IMM-urilor, care s-ar putea confrunta cu dificultăți la stabilirea cotelor de TVA aplicabile produselor lor pe teritoriul UE.

3.18. CESE este, de asemenea, conștient de faptul că articolul 113 din TFUE, care constituie temeiul juridic pentru aprobarea legislației UE privind TVA, conferă competență instituțiilor UE numai în ceea ce privește aprobarea legislației de armonizare a TVA, pentru a stabili și a îmbunătăți piața internă.

4. Observații specifice

Modificări ale MGU pentru TVA

4.1. Ca urmare a punerii în aplicare a MGU, IMM-urile cu sediul în țările cu un prag ridicat au avut obligația, pentru prima dată, de a se înregistra în scopuri de TVA și de a respecta obligațiile referitoare la TVA. Dat fiind că multe dintre acestea sunt supuse riscului de a fi scoase din afaceri din cauza noilor costuri de asigurare a conformității, un grup de microîntreprinderi, dintre care un număr mare stabilite în Regatul Unit, a creat un grup de presiune (11), cu scopul de a avertiza instituțiile UE și autoritățile fiscale din Regatul Unit cu privire la preocupările lor.

4.2. Stabilirea unui prag de 10 000 EUR, sub care IMM-urile să aibă posibilitatea de a aplica normele în materie de TVA ale propriei lor țări, este binevenită și, fără îndoială, va simplifica operațiunile pentru întreprinderile mici și cele care își desfășoară activitatea cu fracțiune de normă. Deși salută această prevedere pentru microîntreprinderi, CESE este conștient de faptul că tinerele întreprinderi aflate în creștere ar putea depăși rapid acest prag.

Extinderea MGU pentru TVA

4.3. În Regatul Unit (prin intermediul Insulelor Canalului) și în Finlanda (pe Insulele Aland) a fost raportată o utilizare abuzivă semnificativă a regimului STVM, întreprinderile relocându-și operațiunile în afara UE pentru a beneficia de acest regim (12). Acest abuz creează un dezavantaj competitiv suplimentar pentru întreprinderile din UE, și în special pentru IMM-uri, care tind să fie afectate într-o măsură semnificativ mai mare. În 2010, IMM-urile din Regatul Unit au înființat un grup pentru a face campanie împotriva presupusei utilizări abuzive a regimului STVM în Insulele Canalului (13).

4.4. Mai recent, un alt grup înființat de către IMM-urile din Regatul Unit, intitulat VAT Fraud (14), a atras atenția asupra problemelor privind presupuse fraude comise online de către comercianți din afara UE, și având legătură cu regimul STVM. Deși frauda se referă la bunuri de o valoare care nu intră sub incidența regimului, se susține că existența regimului creează obstacole în calea aplicării TVA, întrucât lucrătorii vamali au dificultăți în a determina care bunuri se încadrează în regim.

4.5. Conform rapoartelor, regimul STVM a afectat, de asemenea, practicile comerciale și comportamentul în materie de import în rândul consumatorilor din mai multe state membre, și anume Slovenia, Germania, Suedia, Danemarca și Regatul Unit (15).

Modificări ale cotelor de TVA pentru publicațiile electronice

4.6. La baza dificultăților de ordin juridic în ceea ce privește interpretarea articolelor incluse în lista de produse care pot face obiectul unei cote reduse, se află o dilemă fundamentală pentru sistemul de TVA al UE: dacă să se elimine potențialele denaturări ale concurenței prin extinderea domeniului de aplicare al listei de produse care pot face obiectul unei cote reduse, erodând suplimentar baza de aplicare, sau dacă să se continue limitarea domeniului de aplicare al acestor produse, protejând baza de impozitare, dar permițând denaturarea concurenței.

4.7. CJUE adoptă o abordare cazuistică a dificultăților de interpretare de acest tip. Cu toate acestea, în hotărârile privind includerea publicațiilor electronice pe această listă, Curtea a ajuns la concluzia că domeniul său de aplicare nu poate fi extins la aceste produse, adoptând astfel o interpretare juridică strictă a normelor.

Bruxelles, 5 iulie 2017. Președintele Comitetului Economic și Social European Georges DASSIS

(1) Cauzele C-219/13, K Oy; C-479/13, Comisia/Franța; C-502/13, Comisia/Luxemburg; C-390/15, RPO.

(2) JO L 347, 11.12.2006, p. 1.

(3) JO L 268, 12.10.2010, p. 1.

(4) JO L 292, 10.11.2009, p. 5.

(5) R. de la Feria, „Blueprint for Reform of VAT Rates in Europe” (2015) Intertax 43(2), p. 154-171.

(6) Ibid.

(7) CASE, Study and Reports on the VAT Gap in the EU-28 Member States: 2016 Final Report, TAXUD/2015/CC/131, 2016.

(8) Comunicarea Comisiei către Parlamentul European, Consiliu și Comitetul Economic și Social European privind viitorul taxei pe valoarea adăugată – Spre un sistem de TVA mai simplu, mai solid și mai eficient adaptat la piața unică [COM(2011) 851 final, 6 decembrie 2011].

(9) E&Y, Assessment of the Application and Impact of the VAT Exemption for Importation of Small Consignment, Contract specific nr. 7, TAXUD/2013/DE/334, raport final, mai 2015.

(10) Comisia Europeană, Consultare publică deschisă cu privire la reforma cotelor de TVA (Propunere de Directivă a Consiliului de modificare a Directivei 2006/112/CE privind sistemul comun al taxei pe valoarea adăugată în ceea ce privește normele de aplicare a cotelor de TVA).

(11) Denumit EU VAT Action (www.euvataction.org).

(12) E&Y, Assessment of the Application and Impact of the VAT Exemption for Importation of Small Consignment, Contract specific nr. 7, TAXUD/2013/DE/334, raport final, mai 2015.

(13) Denumit RAVAS – Retailers Against VAT Avoidance Schemes (www.ravas.org.uk).

(14) www.vatfraud.org

(15) E&Y, Assessment of the Application and Impact of the VAT Exemption for Importation of Small Consignment, Contract specific nr. 7, TAXUD/2013/DE/334, raport final, mai 2015.